REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/319-16

22. decembar 2016. godine

B e o g r a d

ZAPISNIK

DEVETE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 21. DECEMBRA 2016. GODINE

Sednica je počela u 14,00 časova.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Vladimir Marinković, Radmilo Kostić, Zoran Bojanić, Snežana R. Petrović, Ivan Manojlović, Gorica Gajić i Vojislav Vujić.

Sednici su prisustvovali zamenici članova Odbora: Stanislava Janošević (zamenik člana Dragomira Karića), Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Odbora Novice Tončeva), Miroslava Stanković-Đuričić (zamenik člana Odbora Tomislava Ljubenovića), Aleksandar Stevanović (zamenik člana Odbora Branislava Mihajlovića) i Veroljub Stevanović (zamenik člana Odbora Dejana Nikolića).

Sednici nisu prisustvovali članovi Odbora: Ivan Kostić i Zdravko Stanković, niti njihovi zamenici.

Sednici je prisustvovao i narodni poslanik Jovo Ostojić.

Sednici je, na poziv predsednika, prisustvovala Ivana Janačković, diplomirani pravnik u Ministarstvu privrede.

Na predlog predsednika, Odbor je većinom glasova utvrdio sledeći

D n e v n i r e d

1. Razgovor sa kandidatom za člana Komisije Vlade za sprovođenje konkursa za izbor direktora;

2. Imenovanje člana Komisije Vlade za sprovođenje konkursa za izbor direktora.

Prva tačka dnevnog reda – **Razgovor sa kandidatom za člana Komisije Vlade za sprovođenje konkursa za izbor direktora**

U uvodnim napomenama, predsedavajuća je podsetila da Komisija Vlade za sprovođenje konkursa za izbor direktora sprovodi javne konkurse za izbor direktora javnih preduzeća. Prema odredbama člana 32. Zakona o javnim preduzećima, Komisija ima pet članova od kojih jednog člana Komisije imenuje Odbor, na period od tri godine. Vlada je rešenjem, koje je objavljeno u „Službenom glasniku RS“, broj 98/16 od 8. decembra 2016. godine, imenovala predsednika i dva člana Komisije. Petog člana Komisije Vlada će imenovati za svako pojedinačno imenovanje direktora. Na dopis upućen poslaničkim grupama u Narodnoj skupštini s molbom da do 20. decembra Odboru dostave predloge kandidata za člana Komisije, od 15 poslaničkih grupa u Narodnoj skupštini, samo je Poslanička grupa Srpska napredna stranka dostavila predlog da Ivana Janačković, diplomirani pravnik u Ministarstvu privrede, bude kandidat za člana Komisije koga imenuje Odbor nadležan za poslove privrede dvotrećinskom većinom glasova.

Ivana Janačkovićje ukratko iznela podatke iz biografije. Diplomirala je na Pravnom fakultetu Univerziteta u Beogradu. Od 2008. godine radi u državnoj upravi, u Ministarstvu za nacionalni investicioni plan. 2011. godine je preuzeta u Kabinet predsednika Vlade. Od 2012. godine radila je u Kabinetu ministra regionalnog razvoja i lokalne samouprave, a od 2014. godine do danas zaposlena je u Fondu za razvoj Republike Srbije i u Ministarstvu privrede. U Ministarstvu privrede je bila angažovana na poslovima sprovođenja javnih konkursa i dobro poznaje proceduru.

Narodni poslanici su Ivani Janačković postavili pitanja, izneli mišljenja i stavove.

Postavljena su sledeća pitanja:

- koliko je godina studirala, sa kojom prosečnom ocenom u toku studija je diplomirala i koja su najveća dostignuća na pozicijama na kojima je radila;

- koja su relevantna iskustva koja potvrđuju da je kompetentna da proceni koji je od prijavljenih menadžera najbolji kandidat za odgovornu poziciju direktora javnog preduzeća;

- kako se proceduralno sprovodi izbor kandidata prijavljenih na javni konkurs;

- na koji način se, od pet kandidata koji zadovoljavaju sve formalno pravne uslove, odlučuje koji je kandidat najbolji, koje se tehnike i alati koriste u proceni koliko se dati kandidat uklapa u dominantnu organizacionu strukturu i na koji način se vrši procena liderskih sposobnosti kandidata za direktora javnog preduzeća;

- koje kvalifikacije i karakteristike treba da imaju direktori javnih preduzeća koja imaju 10 do 15 hiljada zaposlenih;

- da li će kandidat, ukoliko bude imenovana, informisati članove Odbora da li je raspisan konkurs za direktora javnog preduzeća, koliko traje, kakva je procedura za izbor kandidata za direktore pojedinih javnih preduzeća, koliko je prijavljenih kandidata, da će Odboru dostavljati pisane informacije o radu u Komisiji.

Izneta su sledeća mišljenja, informacije i stavovi:

Vlada prilikom imenovanja direktora javnog preduzeća treba da se rukovodi principima najboljeg mogućeg kvaliteta i da nađe način da sud članova Komisije, prilikom predlaganja kandidata za direktora javnog preduzeća, ne bude subjektivan i da bude zasnovan na kriterijumima i metodama evaulacije kandidata koji su prihvaćeni u korporativnom svetu u javnom i u privatnom sektoru. Izneto je da se na internetu nalaze podaci da je, pored navoda iz biografije, Ivana Janačković bila i kontakt osoba u konkursnim komisijama za izbor direktora „Železnica Srbije“ i Javnog preduzeća „Službeni glasnik“ i na vrlo odgovornoj poziciji u bordu direktora preduzeća koje je bilo u portfelju Agencije za privatizaciju. Potrebno je da kandidat zadovoljava uslove za izuzetno odgovornu funkciju, koja se može meriti sa funkcijom u upravljanju ljudskim resursima u velikim multinacionalnim kompanijama, budući da u portfelju Vlade, postoje kompanije koje su izuzetno velike i čiji je kapital velike vrednosti.

Odredba Zakona o javnim preduzećima kojom je predviđeno da jednog člana Komisije Vlade za sprovođenje konkursa za izbor direktora imenuje Odbor, velika je šansa da se izbor direktora javnih preduzeća obavlja kroz modernu proceduru izbora najboljih menadžera koji treba da vode javna preduzeća. Predloženog kandidata za člana Komisije Vlade za sprovođenje konkursa za izbor direktora kvalifikuje dosadašnje iskustvo u radu, poznavanje procedure, relevantno obrazovanje (pravnik je po struci). Zahvaljujući tome je spremna da preuzme odgovornost kao član Komisije, imajući u vidu da postoje objektivni kriterijumi za ocenjivanje na osnovu kojih članovi Komisije Vlade nemaju mogućnosti da, na osnovu ličnog mišljenja, utiču na izbor neodgovarajućeg kandidata.

Kandidat ispunjava uslove za imenovanje za člana Komisije Vlade jer dobro poznaje propise i nije potrebno da ima znanja iz oblasti pedagogije i psihologije.

Iskustvo koje je kandidat stekla u Ministarstvu privrede u kome je zaposlena, a koje je nadležno za statusne promene u javnim preduzećima, praćenje rada javnih preduzeća i načina njihovog izveštavanja, bila dobra prilika da sa konkretnim znanjima, ukoliko bude izabrana, bude u Komisiji Vlade. Pored uslova predviđenih javnim konkursom i Zakonom o javnim preduzećima koje kandidati za direktora javnog preduzeća moraju da ispunjavavaju, od uticaja na odluku o imenovanju treba da budu i rezultati rada kandidata koji prijavljenih na konkurs, zavisno od toga šta su u ranijim periodima radili, kako su izvršavali slične poslove, koji su bili njihovi zadaci na navedenim pozicijama i kakvi su bili rezultati i finansijski pokazatelji. Prilikom odlučivanja članovi Komisije mogu imati i lični sud odnosno mišljenje o tome kako je određeni kandidat upravljao preduzećem odnosno preduzećima u kojima je radio. Republika Srbija ima 34 velika javna preduzeća koja su u najvećim delom u nadležnosti Ministarstva privrede, osim osnovne delatnosti prema kojoj su u nadležnosti drugih ministarstava. Kandidat za člana Komisije Vlade ima dragoceno iskustvo i dobrim delom poznaje rad javnih preduzeća, probleme sa kojima se susreću, načine kako ih prevazilaze, kako izveštavaju, rade, upravljaju troškovima, kako poštuju smernice Vlade u pogledu izrade programa poslovanja i postupanje po istima. Član Komisije ima zadatak da poštuje Zakon o javnim preduzećima i Uredbu o merilima za imenovanje direktora javnog preduzeća. Izražena je nada da će konkursi biti sprovedeni u najkraćem roku i na pravi način, da će biti dosta kandidata i da će član Komisije koga imenuje Odbor imati prilike da dobro radi i da profesionalno ocenjuje i da bira one kandidate koji su zaista najbolji.

Iz priložene biografije kandidata se vidi da se radi o mladoj i uspešnoj osobi, koja je u stanju da obavlja dužnosti člana Komisije Vlade za sprovođenje konkursa za izbor direktora. Predlog najveće poslaničke grupe u Narodnoj skupštini ne treba kritikovati, jer je jedina poslanička grupa koja je predložila kandidata. Izneto je uverenje da će predloženi kandidat opravdati poverenje ukoliko ga dobije.

U odgovoru na postavljena pitanja, Ivana Janačković je istakla da Uredba o merilima za imenovanje direktora javnog preduzeća sadrži jasne kriterijume i merila kako se boduje stručna sprema, poznavanje rada na računaru, poznavanje nekog od stranih jezika, nema velikog prostora za diskreciono pravo, niti je sloboda članova Komisije da izaberu određenog kandidata. Smatra da je svakako sposobna da izvrši bodovanje u skladu sa navedenom Uredbom. Odluku o sprovođenju javnog konkursa za izbor direktora donosi Vlada na predlog nadležnog ministarstva. Nadležno ministarstvo je Ministarstvo privrede, koje Predlog odluke o sprovođenju javnog konkursa sa tekstom javnog konkursa, nakon pribavljenog mišljenja Generalnog sekretarijata Vlade, dostavlja Vladi na razmatranje. Kada Vlada donese odluku, tekst javnog konkursa se objavljuje na sajtu Ministarstva privrede, u „Službenom glasniku RS“ i najmanje u jednim dnevnim novinama koje se distribuiraju na teritoriji Republike Srbije. Rok za dostavljanje prijava je 30 dana od dana objavljivanja u „Službenom glasniku RS“. U tom periodu se određuje kontakt osoba u Ministarstvu privrede koja će pružati inforamcije šta je potrebno da se dostavi od podataka. Kada istekne rok od 30 dana, Ministarstvo privrede dostavlja Komisiji Vlade za sprovođenje konkursa za izbor direktora sve prijave u zatvorenim kovertama. Komisija zaseda, otvara prijave i procenjuje formalno-pravnu ispunjenost uslova svake prijave, da li je dostavljeno sve od dokumentacije, da li je blagovremeno ili nije, da li su kopije dokumenata overene, utvrđuje se stečeno iskustvo, vrši se testiranje u Službi za upravljanje kadrovima, proverava se znanje engleskog jezika, vrši se prva selekcija. Kada se ispune određeni uslovi i dobiju odgovarajuće ocene, obavlja se razgovor sa kandidatima, nakon čega Komisija rangira kandidate i dostavlja predlog tri kandidata resornom ministarstvu. Na osnovu rang liste i obrazloženja Komisije, resorno ministarstvo priprema predlog akta o imenovanju prvog kandidata sa rang liste za direktora, koji upućuje Vladi. Vlada razmatra predlog i imenuje direktora javnog preduzeća. Istakla je da će Odbor, ukoliko je imenuje za člana Komisije Vlade, uvek moći da zatraži i dobije informacije o sprovođenju javnih konkursa.

U razgovoru su učestvovali Snežana B. Petrović, Aleksandra Tomić, Aleksandar Stevanović, Zoran Bojanić, Vladimir Marinković, Snežana Paunović, narodni poslanik Jovo Ostojić i Ivana Janačković.

Druga tačka dnevnog reda – **Imenovanje člana Komisije Vlade za sprovođenje konkursa za izbor direktora.**

Predsednik Odbora je podsetila da Odbor Narodne skupštine nadležan za poslove privrede, o imenovanju člana Komisije, odlučuje dvotrećinskom većinom prisutnih članova odbora (član 32. stav 3. Zakona). Pored toga, shodno članu 8. stav 4. Zakona o Narodnoj skupštini, akt radnog tela Narodne skupštine objavljuje se u „Službenom glasniku Republike Srbije“, u skladu sa Poslovnikom.

Odbor je potrebnom dvotrećinskom većinom glasova (11 «za», 1 «protiv», 1 «uzdržan», nisu glasala dva člana Odbora) imenovao Ivanu Janačković za člana Komisije Vlade za sprovođenje konkursa za izbor direktora.

Odbor je većinom glasova (11 «za», 1 «protiv», 1 «uzdržan», nisu glasala dva člana Odbora) prihvatio predlog da se Odluka o imenovanju Ivane Janačković za člana Komisije Vlade za sprovođenje konkursa za izbor direktora objavi u „Službenom glasniku Republike Srbije“.

Sednica je zaključena u 14 časova i 45 minuta.

Sastavni deo ovog zapisnika čini tonski snimak sednice Odbora.

SEKRETAR PREDSEDNIK

Snežana B. Petrović